CELEX: 62020TN0611
Language: da
Date: 2020-10-02 00:00:00
Title: Sag T-611/20: Sag anlagt den 2. oktober 2020 — Airoldi Metalli mod Kommissionen

30.11.2020   
            
            
               DA
            
            
               Den Europæiske Unions Tidende
            
            
               C 414/43
            
         
      Sag anlagt den 2. oktober 2020 — Airoldi Metalli mod Kommissionen
      (Sag T-611/20)
      (2020/C 414/65)
      Processprog: engelsk
      
         Parter
      
      
         Sagsøger: Airoldi Metalli SpA (Molteno, Italien) (ved advokaterne M. Campa, D. Rovetta, G. Pandey, V. Villante og M. Pirovano)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesforordning (EU) 2020/1215 af 21. august 2020 om at gøre importen af ekstruderet aluminium med oprindelse i Folkerepublikken Kina til genstand for registrering annulleres.
               
            
                  —
               
               
                  Der træffes foranstaltninger med henblik på sagens tilrettelæggelse, og Kommissionen pålægges at fremlægge de interne dokumenter og analysen vedrørende forarbejderne til den anfægtede forordning samt den relevante registrering af importen.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat tre anbringender.
      
                  1.
               
               
                  Første anbringende om en tilsidesættelse af artikel 10, stk. 4 og artikel 14, stk. 5, i EU’s antidumpinggrundforordning samt en åbenbart urigtig vurdering i forbindelse med kontrollen og vurderingen af de beviser, som antidumping-klageren har fremlagt med henblik på at registrere importen. Sagsøgeren har gjort gældende, at Kommissionen støttede sin vurdering af konklusionerne vedrørende den i den anfægtede forordning foreskrevne indførelse af registreringen af importen på beviser og data, der hverken er pålidelige eller repræsentative for EU-markedet.
               
            
                  2.
               
               
                  Andet anbringende om en åbenbart urigtig vurdering af de relevante faktiske omstændigheder, idet Kommissionen ikke i tilstrækkelig grad vurderede, at de relevante betingelser for at indføre registrering af importen var opfyldt.
               
            
                  3.
               
               
                  Tredje anbringende om en tilsidesættelse af artikel 41 i Den Europæiske Unions charter om grundlæggende rettigheder og af sagsøgerens ret til at blive hørt, samt tilsidesættelse af begrundelsespligten og af artikel 296 i traktaten om Den Europæiske Unions funktionsmåde. Sagsøgeren har gjort gældende, at dens ret til at blive hørt er blevet tilsidesat, fordi selskabet ikke rådede over den relevante metode med henblik på at vurdere forekomsten af dumping og ikke kunne afgive bemærkninger om denne metode. Sagsøgeren har ligeledes anført, at den anfægtede forordning er mangelfuld, idet den indeholder en ufuldstændig begrundelse, for så vidt som der ikke angives nogen klar redegørelse hverken for den metode, der blev anvendt for at vurdere dumping, eller for hvorfor og hvorledes Kommissionen anså beviser, der blev fremlagt af antidumping-klageren, og som umiddelbart er klart upålidelige, som pålidelige beviser.